
[bookmark: TextBodyBegin]Eiropas Parlaments,
–	ņemot vērā 2025. gada 21. maijā Parlamentā izziņoto pieprasījumu atcelt Salvatore De Meo imunitāti, kas saņemts ar Beļģijas Federālā ārlietu, ārējās tirdzniecības un attīstības sadarbības valsts dienesta Protokola dienesta 2025. gada 6. maija vēstuli, ar kuru nosūtīts Beļģijas Federālās prokuratūras 2025. gada 16. aprīļa pieprasījums sakarā ar kriminālprocesu, kas pret viņu tiks ierosināts,
[bookmark: _Hlk225077637][bookmark: _Hlk225077824]–	ņemot vērā papildu informāciju, ko 2025. gada 15. jūlijā viedokļu apmaiņā sniedza Beļģijas federālais prokurors un izmeklēšanas tiesnesis, un atbildi, kas sniegta 2025. gada 18. septembrī no federālā prokurora pēc papildu rakstiska informācijas pieprasījuma, ņemot vērā, ka pieprasījumam atcelt deputāta imunitāti ir jāatbilst noteiktiem standartiem, konkrētāk, tam ir jābūt skaidri formulētam, arī attiecībā uz tā pamatā esošo tiesisko regulējumu, un tajā ir jāsniedz skaidri un pietiekami elementi un informācija, lai Parlaments varētu pieprasījumu izskatīt un izdarīt secinājumu pēc iespējas ātrāk, paturot prātā arī lietas relatīvo sarežģītību,
–	pēc Salvatore De Meo uzklausīšanas 2025. gada 3. decembrī saskaņā ar Reglamenta 9. panta 6. punktu,
–	ņemot vērā Protokola Nr. 7 par privilēģijām un imunitāti Eiropas Savienībā 8. un 9. pantu, kā arī 1976. gada 20. septembra Akta par Eiropas Parlamenta deputātu ievēlēšanu tiešās vispārējās vēlēšanās 6. panta 2. punktu,
–	ņemot vērā Eiropas Savienības Tiesas 2008. gada 21. oktobra, 2010. gada 19. marta, 2011. gada 6. septembra, 2013. gada 17. janvāra un 2019. gada 19. decembra spriedumus[footnoteRef:2], [2:  	Tiesas 2008. gada 21. oktobra spriedums, Marra/De Gregorio un Clemente, C-200/07 un C-201/07, ECLI:EU:C:2008:579; Tiesas 2010. gada 19. marta spriedums, Gollnisch/Parlaments, T-42/06, ECLI:EU:T:2010:102; Tiesas 2011. gada 6. septembra spriedums, Patriciello, C-163/10, ECLI: EU:C:2011:543; Vispārējās tiesas 2013. gada 17. janvāra spriedums, Gollnisch/Parlaments, T-346/11 un T-347/11, ECLI:EU:T:2013:23. Tiesas 2019. gada 19. decembra spriedums, Junqueras Vies, C-502/19, ECLI:EU:C:2019:1115.] 

–	ņemot vērā Reglamenta 5. panta 2. punktu, 6. panta 1. punktu un 9. pantu,
–	ņemot vērā Juridiskās komitejas ziņojumu (A10-0153/2026),
[bookmark: _Hlk223949138]A.	tā kā 2025. gada 6. maijā Federālais valsts dienests ārlietās, ārējās tirdzniecības un attīstības sadarbības jautājumos nosūtīja federālā prokurora 2025. gada 16. aprīļa pieprasījumu atcelt Itālijā ievēlētā Eiropas Parlamenta deputāta Salvatore De Meo imunitāti sakarā ar kriminālprocesu, kas pret viņu tiks ierosināts;
[bookmark: _Hlk228968475]B.	tā kā plašā izmeklēšanā, kas attiecas uz uzņēmumu Huawei, esot iegūti nopietni pierādījumi par to, ka pastāv noziedzīga organizācija, kuras mērķis esot ietekmēt Savienības iestāžu lēmumus, iesaistot Eiropas Parlamenta deputātus korupcijā; tā kā minētā izmeklēšana, šķiet, ir atklājusi vairākas iespējamas korupcijas darbības, par kurām tiek uzskatīts, ka tās ir veiktas regulāri no 2021. līdz 2024. gadam; tā kā korupcijas shēma esot izpaudusies dažādos veidos, arī kā Eiropas Parlamenta deputātu uzaicināšana uz Huawei atbalstītiem pasākumiem apmaiņā pret politisku nostāju ieņemšanu par labu šim uzņēmumam, un pārmērīgas dāvanas, piemēram, ēdināšanas un ceļa izdevumu apmaksāšana vai regulāri ielūgumi uz futbola mačiem nesaistīti ar Eiropas Parlamenta darbu;
[bookmark: _Hlk223949214]C.	tā kā saskaņā ar imunitātes atcelšanas pieprasījumā doto informāciju Salvatore De Meo tika uzaicināts uz vakariņām, kas notika 2024. gada 25. jūnijā restorānā Briselē un ko, šķiet, organizēja Huawei pārstāvis un apmaksāja minētais uzņēmums, un Salvatore De Meo kopā ar septiņām citām personām tajās piedalījās; tā kā minēto vakariņu laikā esot apspriesti dažādi projekti, kas saistīti ar pieeju “Viena veselība” un Huawei; tā kā šķiet, ka Salvatore De Meo nav paziņojis Eiropas Parlamentam par vakariņu apmaksāšanas pieņemšanu un tās precīza summa iestādei, kas pieprasa atcelt viņa imunitāti, nebija zināma; tā kā saskaņā ar Beļģijas federālā prokurora sniegto papildu informāciju Salvatore De Meo minētajās vakariņās esot arī saņēmis dāvanu; tā kā saskaņā ar to pašu papildu informāciju Huawei esot ieguldījis līdzekļus Salvatore De Meo vēlēšanu apgabalā apmaiņā pret publiski paustu pozitīvu nostāju par labu Huawei pārdotajiem tehnoloģiskajiem risinājumiem; tā kā saskaņā ar papildu informāciju, ko sniedza federālais prokurors, Salvatore De Meo ir redzams Huawei reklāmas videomateriālā, kurā viņš slavē risinājumus, ko minētais uzņēmums pārdod Eiropas projekta “Viedie ciemati” ietvaros;
[bookmark: _Hlk223949297][bookmark: _Hlk229557559]D.	tā kā tikai tad, kad federālais prokurors sniedza papildu informāciju, atbildot uz rakstisko pieprasījumu sniegt papildu informāciju, tika norādīts, ka Salvatore De Meo iespējamās darbības varētu būt pielīdzināmas pasīvai korupcijai publiskā amatā, kas ir noziedzīgs nodarījums saskaņā ar Beļģijas Kriminālkodeksa 246. panta 1. punktu;
E.	tā kā Salvatore De Meo 2024. gada jūnija Eiropas Parlamenta vēlēšanās tika vēlreiz ievēlēts Eiropas Parlamentā, un tātad inkriminētā nodarījuma izdarīšanas laikā bija Eiropas Parlamenta deputāts;
F.	tā kā, no vienas puses, Parlaments nevar tikt pielīdzināts tiesai un, no otras puses, deputāts imunitātes atcelšanas procedūras kontekstā nevar tikt uzskatīts par apsūdzēto[footnoteRef:3]; [3:  	Vispārējās tiesas 2019. gada 30. aprīļa spriedums, Briois/Parlaments, T-214/18, ECLI:EU:T:2019:266.] 

G.	tā kā Protokola Nr. 7 par privilēģijām un imunitāti Eiropas Savienībā paredzētās parlamentārās imunitātes mērķis ir aizsargāt Parlamentu un tā deputātus pret juridisku procesu, kas tiktu ierosināts par darbībām, kuras būtu veiktas, pildot parlamentāros pienākumus, un kuras atrauti no šiem pienākumiem skatīt nevar;
H.	tā kā saskaņā ar Parlamenta Reglamenta 5. panta 2. punktu deputāta imunitāte nav deputāta personiska privilēģija, bet gan visa Parlamenta un tā deputātu neatkarības garantija;
I.	tā kā saskaņā ar Protokola Nr. 7 par privilēģijām un imunitāti Eiropas Savienībā 8. pantu attiecībā uz Eiropas Parlamenta locekļiem nevar veikt izmeklēšanas darbības, viņus aizturēt vai uzsākt tiesvedību sakarā ar viedokli, ko viņi pauduši, vai balsojumu, ko viņi veikuši, pildot pienākumus; tā kā inkriminētais nodarījums neattiecas uz viedokli vai balsojumu, ko Salvatore De Meo paudis vai veicis, pildot savus pienākumus minētā protokola 8. panta nozīmē;
J.	tā kā saskaņā ar Protokola Nr. 7 par privilēģijām un imunitāti Eiropas Savienībā 9. panta pirmās daļas b) apakšpunktu Eiropas Parlamenta locekļiem tā sesiju laikā ikvienā dalībvalstī, kas nav viņu piederības dalībvalsts, ir imunitāte pret aizturēšanu un tiesvedību;
K.	tā kā secinājumi par Salvatore De Meo imunitāti ir jāizdara, balstoties uz pieprasījumu atcelt imunitāti un balstoties uz šajā lietā sniegto informāciju un paskaidrojumiem, tostarp Beļģijas federālā prokurora atbildēm, kas sniegtas gan viedokļu apmaiņas laikā, gan rakstiskajā papildu informācijā; tā kā pieprasījumā atcelt imunitāti acīmredzami trūkst konkrētu elementu; tā kā pēc tam notikusī mutiskā un rakstiskā saziņa ar Beļģijas federālo prokuroru deva informāciju par vēl dažiem gadījumiem, kad ir aizdomas par iespējamiem pārkāpumiem, tomēr joprojām nebija pietiekama, lai mazinātu ievērojamo nenoteiktību attiecībā uz dažādajiem elementiem, kas ietverti pieprasījumā atcelt Salvatore De Meo imunitāti;
L.	tā kā, balstoties uz iepriekš minēto, ar iesniegtās informācijas kopumu Parlamentam nepietika, lai pārliecinoši pieņemtu pietiekami informācijā balstītu lēmumu par Salvatore De Meo imunitātes atcelšanu; turklāt tā kā ievērojamā nenoteiktība attiecībā uz dažādiem šīs lietas elementiem varētu liecināt par fumus persecutionis,
1.	nolemj neatcelt Salvatore De Meo imunitāti;
2.	uzdod priekšsēdētājai šo lēmumu un atbildīgās komitejas ziņojumu nekavējoties nosūtīt Beļģijas Karalistes kompetentajai iestādei un Salvatore De Meo.

